**Reflux în piatră**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*mai mult decât și dincolo de eva sau elena\*

nu puteam să înot în simfonia destinului

fără să-mi smulg urma din piatră mărul din gâtlejul evei

(da este cert n-a oferit fără să muște ispita până la os și să simtă otrava)

mă dilată cu-o nemurire şchioapă șarpele sâsâie din icoana ursitei

știe așa cum și eu știu

cunoașterea e parțială dinții efemeridei se sfarmă de taină extazul

și spaima de-a fi încurcă povestea decodarea e personală

chiar dacă incertă cheia sol descuie porțile troiei fără asediu

menelau nu-și mai dorește o elenă lipită de talpă atâtea fructe zemoase-n cămară

și el prea sătul (nu mai știe când a ținut ultima cură de slăbire)

să mai poarte războaie tolănit în fotoliu consultă agenda reprogramează

timpul mâniei nici averea nu mai urcă nici un grad în termometrul dorinței

pe listă de așteptare supermodele mult mai frumoase decât elena

îi vânează atenția

și paris e contaminat de-o vreme apatică fără vertebre

nu mai vrea s-o slujească pe venus savurează siestă portocalie

în duet cu nero cântă ode romei flăcările pot să înghită olimpul zeii-s plecați în vacanță

Iona înghiţindu-şi balena într-un acces de mânie a devenit

prototipul comun al afișelor publicitare

mutește gurile țipă ochii nu prind nimic în ventuză scărița urechii e ruptă și sunetul șchiop

cine se știe să strige prezent catalogul de ceață se tot răsfoiește

zadarul scoate sunet de clopot crăpat simfonia are prea multe falseturi

eu visez clandestin (cât încă se mai poate) pe un mal albastru de timp

femeie albă curățată de peceți și blestem să-mi adoarmă în păr

un bărbat cu văzduhuri în vene

zborul sunt eu